**ELŐTERJESZTÉS**

**Szombathely Megyei Jogú Város Közgyűlése Szociális és Lakás Bizottságának 2023. március 29-i ülésére**

**Javaslat a Pálos Károly Szociális Szolgáltató Központ és Gyermekjóléti Szolgálat Szervezeti és Működési Szabályzatának és Szakmai programjának módosításával kapcsolatos döntés meghozatalára**

2021. augusztus 2. napján együttműködési megállapodás jött létre a Magyarországi Evangélikus Egyház (továbbiakban: Egyház), a Szombathelyi Evangélikus Diakóniai Központ és Szombathely Megyei Jogú Város Önkormányzata (továbbiakban: Önkormányzat) között, amelyben rögzítésre került, hogy az Egyház vállalja, hogy 2023. január 1. napjától 20 új, örökös idősotthoni férőhelyet létesít és biztosít az Önkormányzat javára, az általa fenntartott, természetben Szombathely, Középhegyi út 1. szám alatti intézményben.

Szombathely Megyei Jogú Város Közgyűlése (továbbiakban: Közgyűlés) a 7/2023. (I.26.) Kgy. számú határozatával jóváhagyta a Pálos Károly Szociális Szolgáltató Központ és Gyermekjóléti Szolgálat (továbbiakban: Központ) alapító okiratának módosítását. A döntés értelmében az Időskorúak Gondozóháza szociális ellátás törlésre került, valamint a Központ létszámelőirányzata 8 fővel csökkent.

A Közgyűlés a 221/2022.(VI.27.) Kgy. sz. határozatával döntött Ják község és az Önkormányzat közötti – házi segítségnyújtás szolgáltatásra vonatkozó - feladatellátási megállapodás megkötéséről. A Központ jelzése szerint 1 fő kérelmezte a házi segítségnyújtás szolgáltatás igénybevételét.

A Közgyűlés a 43/2023.(II.23.) Kgy. sz. határozatával döntött Ják községnek a házi segítségnyújtás alapszolgáltatáshoz történt csatlakozására tekintettel a Központ alapító okiratának módosításáról aszerint, hogy az intézmény illetékessége, működési területe a házi segítségnyújtás tekintetében Ják településsel egészüljön ki.

Fentiek alapján szükségessé vált a Központ Szakmai programjának és Szervezeti és Működési Szabályzatának módosítása. A Központ módosított Szakmai programja és módosított Szervezeti és Működési Szabályzata az előterjesztés mellékletét képezi.

Kérem a Tisztelt Bizottságot, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

Szombathely, 2023. március „ ”.

 **/: Dr. László Győző:/**

HATÁROZATI JAVASLAT

**…/2023. (III.29.) SzLB. sz. határozat**

Szombathely Megyei Jogú Város Közgyűlésének Szociális és Lakás Bizottsága a „Javaslat a Pálos Károly Szociális Szolgáltató Központ és Gyermekjóléti Szolgálat Szervezeti és Működési Szabályzatának és Szakmai programjának módosításával kapcsolatos döntés meghozatalára” című előterjesztést a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 53. § 29. pontja alapján megtárgyalta és a dokumentumokat az előterjesztés melléklete szerinti tartalommal a Polgármesternek jóváhagyásra javasolja.

**Felelősök:** Dr. Czeglédy Csaba, a Szociális és Lakás Bizottság elnöke

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

Kulcsár Lászlóné, a Pálos Károly Szociális Szolgáltató Központ és  Gyermekjóléti Szolgálat vezetője /

**Határidő:** 2023.04.30.